Rådets afgørelse 2003/725/RIA

af 2. oktober 2003

om ændring af bestemmelserne i artikel 40, stk. 1 og 7, i konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 32 og artikel 34, stk. 2, litra c),

under henvisning til initiativet fra Kongeriget Belgien, Kongeriget Spanien og Den Franske Republik,

under henvisning til udtalelse fra Europa-Parlamentet, og

ud fra følgende betragtninger:

(1) De bestemmelser i konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser(1), der vedrører observation over grænserne, bør ændres og deres anvendelse udvides for at opnå bedre resultater i efterforskningen af kriminalsager, navnlig for så vidt angår strafbare handlinger i forbindelse med organiseret kriminalitet.

(2) Det Forenede Kongerige deltager i denne afgørelse i henhold til artikel 5 i protokollen om integration af Schengen-reglerne i Den Europæiske Union, som er knyttet til traktaten om Den Europæiske Union og til traktaten om oprettelse af Det Europæiske Fællesskab, og i henhold til artikel 8, stk. 2, i Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengen-reglerne(2).

(3) For så vidt angår Island og Norge, er denne afgørelse en videreudvikling af Schengen-reglerne efter betydningen i den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne, som er omfattet af området i artikel 1, litra H, i Rådets afgørelse 1999/437/EF af 17. maj 1999 om visse gennemførelsesbestemmelser(3) -

TRUFFET FØLGENDE AFGØRELSE:

Artikel 1

Bestemmelserne i artikel 40 i konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser ændres således:

1) Stk. 1, første afsnit, affattes således:

"1. Hvis en medlemsstats politi som led i efterforskningen af en kriminalsag på sit område holder en person under observation, der formodes at have deltaget i en strafbar handling, som kan medføre udlevering, eller som en nødvendig del af efterforskningen holder en person under observation, om hvem der er en stærk formodning om, at vedkommende kan bidrage til identificering eller opsporing af førnævnte person, har det tilladelse til at fortsætte denne observation på en anden medlemsstats område, når denne har givet tilladelse hertil efter forinden at have modtaget en begrundet anmodning om gensidig retshjælp. Der kan knyttes betingelser til en sådan tilladelse."

2) Stk. 7 ændres således:

a) I tredje led ændres udtrykket "voldtægt" til "grove overgreb af seksuel karakter".

b) I femte led ændres udtrykket "falskmøntneri" til "pengefalsk og forfalskning af betalingsmidler".

c) Følgende led tilføjes:

"- groft bedrageri

- menneskesmugling

- hvidvaskning af penge

- ulovlig handel med nukleare og radioaktive materialer

- deltagelse i en kriminel organisation som omhandlet i Rådets fælles aktion 98/733/RIA af 21. december 1998 om at gøre det strafbart at deltage i en kriminel organisation i Den Europæiske Unions medlemsstater

- terrorhandlinger som omhandlet i Rådets rammeafgørelse 2002/475/RIA af 13. juni 2002 om bekæmpelse af terrorisme."

Artikel 2

1. Denne afgørelse er ikke bindende for Irland.

2. Denne afgørelse finder ikke anvendelse på Gibraltar.

3. Denne afgørelse finder kun anvendelse på Kanaløerne med forbehold af artikel 5, stk. 1, i afgørelse 2000/365/EF.

Artikel 3

Denne afgørelse får virkning på datoen for offentliggørelsen i Den Europæiske Unions Tidende.

Udfærdiget i Bruxelles, den 2. oktober 2003.

På Rådets vegne

G. Pisanu

Formand

(1) EFT L 239 af 22.9.2000, s. 19.

(2) EFT L 131 af 1.6.2000, s. 43.

(3) EFT L 176 af 10.7.1999, s. 31.